CELEX: 32015D1960
Language: bg
Date: 2015-10-29 00:00:00
Title: Решение за изпълнение (ЕС) 2015/1960 на Комисията от 29 октомври 2015 година за установяването на годишните списъци на приоритетите за 2016 г. за разработването на мрежови кодекси и насоки (Текст от значение за ЕИП)

30.10.2015   
            
            
               BG
            
            
               Официален вестник на Европейския съюз
            
            
               L 284/187
            
         РЕШЕНИЕ ЗА ИЗПЪЛНЕНИЕ (ЕС) 2015/1960 НА КОМИСИЯТА
   от 29 октомври 2015 година
   за установяването на годишните списъци на приоритетите за 2016 г. за разработването на мрежови кодекси и насоки
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 714/2009 на Европейския парламент и на Съвета от 13 юли 2009 г. относно условията за достъп до мрежата за трансграничен обмен на електроенергия и за отмяна на Регламент (ЕО) № 1228/2003 (1) („Регламент за електроенергията“), и по-специално член 6, параграф 1 от него,
   като взе предвид Регламент (ЕО) № 715/2009 на Европейския парламент и на Съвета от 13 юли 2009 г. относно условията за достъп до газопреносни мрежи за природен газ и за отмяна на Регламент (ЕО) № 1775/2005 (2) („Регламент за природния газ“), и по-специално член 6, параграф 1 от него,
   като има предвид, че:
   
               (1)
            
            
               Разработването и прилагането на мрежови кодекси и насоки е важна мярка, която трябва да бъде предприета, за да се постигне цялостна интеграция на вътрешния енергиен пазар. Третият енергиен пакет (3) създаде институционална рамка за разработването на мрежови кодекси с оглед да се хармонизират, когато е необходимо, техническите, експлоатационните и пазарните разпоредби относно електроенергийните и газовите мрежи. За тази цел Агенцията за сътрудничество между регулаторите на енергия (ACER), Европейската мрежа на операторите на преносни системи (ЕМОПС) и Европейската комисия работят в тясно сътрудничество с всички съответни заинтересовани страни.
            
         
               (2)
            
            
               Областите, в които може да бъдат разработвани мрежови кодекси, са определени в член 8, параграф 6 от Регламента за електроенергията и от Регламента за природния газ. Въпреки възможността за разработване на мрежови кодекси Комисията може също така да вземе решение за разработването на насоки в областите, посочени в член 18, параграфи 1, 2 и 3 от Регламента за електроенергията и в член 23, параграф 1 от Регламента за природния газ. В съответствие с член 6, параграф 1 от Регламента за електроенергията и от Регламента за природния газ Комисията следва първо да установи годишен списък на приоритетите, определящ областите, които да бъдат включени при разработването на мрежови кодекси.
            
         
               (3)
            
            
               През последните три години вече бяха приети и публикувани хармонизирани правила за природния газ по отношение на процедурите за управление на претоварването, разпределянето на капацитета, балансирането и оперативната съвместимост и обмена на данни. През юли 2015 г. вече бяха приети и публикувани хармонизирани правила за електроенергията по отношение на разпределянето на капацитета и управлението на претоварването.
            
         
               (4)
            
            
               По време на обществената консултация (4) повечето заинтересовани страни подкрепиха определянето на вече започнатата работа като приоритет и подчертаха значението на правилното и добре координирано прилагане на приетите мрежови кодекси и насоки, чрез което се осигурява структурирано участие на заинтересованите страни.
            
         
               (5)
            
            
               Като се отчитат отговорите на заинтересованите страни и предвид различните мерки, които са необходими, за да се гарантира цялостното интегриране на вътрешния енергиен пазар, както и фактът, че за прилагането на мрежовите кодекси и насоките ще се изискват значителни ресурси от всички съответни страни, включително Комисията, ACER и ЕМОПС, в годишния списък на приоритетите не бяха добавени нови области. В годишния списък на приоритетите за 2016 г. за природния газ беше въведено изменение на мрежовия кодекс за оперативната съвместимост и обмена на данни, за да стане възможно в него да бъде включен предстоящият стандарт CEN за висококалоричния газ. В годишния списък на приоритетите за 2016 г. за електроенергията отново бяха включени хармонизираните правила относно изискванията за свързване към електроенергийната мрежа, приложими за производителите на електроенергия, тъй този мрежов кодекс ще бъде приет окончателно в началото на 2016 г.,
            
         ПРИЕ НАСТОЯЩОТО РЕШЕНИЕ:
   Член 1
   Настоящото решение установява годишните списъци на приоритетите за 2016 г. за разработването на мрежови кодекси и насоки за електроенергията и природния газ.
   Член 2
   Годишният списък на приоритетите за 2016 г. за разработването на хармонизирани правила за електроенергията е следният:
   
               —
            
            
               правила за свързване към мрежата:
               
                           —
                        
                        
                           правила относно изискванията за свързване към електроенергийната мрежа, приложими за производителите на електроенергия (продължаване на етапа на приемане от Комисията след гласуване в съответния комитет през 2015 г.),
                        
                     
                           —
                        
                        
                           присъединяването на потребители към мрежата (продължаване на етапа на приемане от Комисията след гласуване в съответния комитет през 2015 г.),
                        
                     
                           —
                        
                        
                           правила за свързване към преносната система за постоянен ток с високо напрежение (продължаване на етапа на приемане от Комисията след гласуване в съответния комитет през 2015 г.),
                        
                     
         
               —
            
            
               правила относно експлоатацията на системата (продължаване на етапа на приемане от Комисията след гласуване в съответния комитет през 2015 г.),
            
         
               —
            
            
               правила относно по-дългосрочното (бъдещо) разпределяне на капацитет (продължаване на етапа на приемане от Комисията след гласуване в съответния комитет през 2015 г.),
            
         
               —
            
            
               правила за балансиране, включително правила за резервните мощности във връзка с мрежовите потребности (завършване на мрежовия кодекс и начало на етапа на приемане от Комисията),
            
         
               —
            
            
               правила във връзка с авариите и възстановяването (завършване на мрежовия кодекс и начало на етапа на приемането от Комисията),
            
         
               —
            
            
               правила относно хармонизирани структури на тарифите за пренос (изготвяне от ACER на рамкова насока в зависимост от резултатите от нейната дейност за определяне на обхвата и решенията, взети като част от инициативата за нова структура на енергийния пазар).
            
         Член 3
   Годишният списък на приоритетите за 2016 г. за разработването на хармонизирани правила за природния газ е следният:
   
               —
            
            
               правила относно хармонизирани структури на тарифите за пренос (начало на етапа на приемане от Комисията),
            
         
               —
            
            
               правила относно общ за ЕС пазарен подход за разпределяне на „новоизградения“ газопреносен капацитет (начало на етапа на приемане от Комисията),
            
         
               —
            
            
               правила относно предстоящия стандарт CEN за висококалоричния газ (проект на предложение за изменение на Мрежовия кодекс относно правила за оперативната съвместимост и обмена на данни и начало на етапа на приемане от Комисията).
            
         Член 4
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 29 октомври 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 211, 14.8.2009 г., стр. 15.
   
      (2)  ОВ L 211, 14.8.2009 г., стр. 36.
   
      (3)  Третият енергиен пакет се състои от Директива 2009/72/ЕО на Европейския парламент и на Съвета (ОВ L 211, 14.8.2009 г., стр. 55), Директива 2009/73/ЕО на Европейския парламент и на Съвета (ОВ L 211, 14.8.2009 г., стр. 94), Директива 2003/55/ЕО на Европейския парламент и на Съвета (ОВ L 176, 15.7.2003 г., стр. 57), Регламент (ЕО) № 714/2009, Регламент (ЕО) № 715/2009 и Регламент (ЕО) № 713/2009 на Европейския парламент и на Съвета (ОВ L 211, 14.8.2009 г., стр. 1).
   
      (4)  Отговорите са публикувани на адрес: http://ec.europa.eu/energy/en/consultations/consultation-establishment-annual-priority-lists-development-network-codes-and.